**OPRAVIČILO**

*Kaj je opravičilo?*

Opravičilo je besedilo, s katerim izrazimo obžalovanje, da nečesa nismo uspeli narediti oz. da smo nekaj naredili narobe.

*Katere vrste opravičil poznamo?*

Glede na to, kako opravičilo posredujemo drugi osebi, ločimo:

1. USTNO opravičilo (izrečemo ga ustno: »Oprosti, nisem te hotel pohoditi.«)
2. PISNO opravičilo (napišemo ga)

Glede na naslovnika (glede na osebo, kateri pišemo) je opravičilo lahko:

 1. URADNO: tvorimo ga za osebo, s katero nismo v enakovrednem družbenem razmerju ali je ne poznamo.

 2. NEURADNO: tvorimo ga za osebo, s katero smo v enakovrednem družbenem razmerju ali jo dobro poznamo.

Glede na številčnost naslovnika je opravičilo:

1. ZASEBNO: to je namenjeno enemu človeku ali ozkemu krogu ljudi (npr. družini).

 2. JAVNO: je namenjeno večji skupini ljudi, širši javnosti, zato ga pogosto srečamo v javnih občilih/medijih (splet, časopis, revija, oglasna deska …)

*Katere podatke vsebuje opravičilo?*

Opravičilo vsebuje naslednje podatke:

* Kdo (se) opravičuje (kdo je sporočevalec)
* Komu (se) opravičuje (kdo je naslovnik)
* Koga opravičuje (sebe ali drugo osebo)
* Za kaj (se) opravičuje
* Zakaj (se) opravičuje
* Za kdaj (se) opravičuje